நடேசன் தனது சொந்த இங்கிலீஷில் சொல்லிக்கொண்டு வந்தான். புரொபெஸர் இடைமறித்து, "இப்படி எழுதினால் உனக்குச் சுன்னம்தான். நீ என் 'நோட்ஸை'ப் படித்தாயா?" என்று கேட்டுவிட்டு, "ராமசாமி, நீ சொல்லு பார்ப்போம்" என்றார். ராமசாமி பிளேட் வைத்தான். இடையில் ஒரு வார்த்தை திக்கிற்று; புரொபெஸர் அதைத் தொடர்ந்தே பாராயணம் பண்ணி முடித்தார். "கேர்புல்லாகப் படியுங்க. இன்னும் ஒரு வாரந்தான் இருக்கிறது" என்று புரொபெஸர் விடைபெற்றுக் கொண்டார். "ராமசாமிக்குக் 'கிளாஸ்'தான்!" என்று சிரித்தான் நடேசன். "இதைத் தவிர தெரியாதே. நீயாவது சொந்தமா ஏதும் அடிச்சு விடுவாய்" என்றான் ராமசாமி. "மிஸ்டர், ஒங்க நம்பர் என்ன?" என்றான் நடேசன். "உம்முடையதைச் சொல்லுமேன்" என்றார் சண்முகம். "நமக்கு கோளாத்தான்!" என்றான் நடேசன்.